**Satakunnan matkailua kehitetään osana Itämerta**

Satakunnan matkailun kasvumahdollisuudet ovat erityisesti kansainvälisessä matkailussa. Maakunnassa tavoitellaan nyt ulkomaalaisten matkailijoiden määrän kasvua kehittämällä Satakunnan matkailua osana Itämerta.

Satakunnan ammattikorkeakoulun koordinoiman BOOSTED-projektin tavoitteena on yhdenmukaistaa ja kehittää matkailun liiketoimintaosaamista Itämeren alueella, jotta Itämeren kilpailukyky ja vetovoima yhtenäisenä matkailukohteena vahvistuvat. Asiakkaat alueella ovat yhteisiä, minkä vuoksi heille tulee tarjota yhdessä kattavia palvelukokonaisuuksia. Esimerkiksi kasvavat Aasian markkinat edellyttävät laajempien matkailupakettien tuotteistamista Itämeren rannikolle ja yhteisponnisteluja alueen markkinoimiseksi.

* Kansainvälisillä markkinoilla maakunta ei pärjää yksin, vaan alan toimijoiden tulee nähdä itsensä osana suurempia maantieteellisiä kokonaisuuksia. Tämä tukee Satakunnan näkyvyyttä kansainvälisillä matkailumarkkinoilla, toteaa projektipäällikkö Sanna-Mari Renfors.

Merkittävässä roolissa on juuri liiketoimintaosaamisen vahvistaminen, jolla voidaan vastata matkailijoiden tarpeisiin ja kovenevaan kilpailuun. Kansainvälisten matkailijamäärien kasvaessa tarvitaan osaamista heille sopivan tuotetarjonnan luomiseksi ja heidän tavoittamisekseen. Lisäksi markkinatuntemusta ja valmiutta palvella kansainvälisiä asiakkaita tulee vahvistaa.

Kolmivuotisessa projektissa luodaan ja toteutetaan yhdessä alan johtavien korkeakoulujen ja matkailuelinkeinon kanssa yhteinen matkailun opetussuunnitelma Suomeen, Viroon ja Latviaan. Projekti on merkittävä avaus Satakunnan matkailuelinkeinon ja koulutuksen kansainvälistämiseksi, joka mahdollistaa Satakunnan liittymisen laajaan Itämeren alueen yhteistyöverkostoon.

BOOSTED-projektin kokonaisbudjetti on n. 571 000 euroa. Projekti toteutetaan neljän Itämeren alueen korkeakoulun yhteistyönä: SAMK (FI), Latvian yliopisto (LV), Tallinnan teknisen korkeakoulun Kuressaaren kampus (EE) sekä Vidzemen ammattikorkeakoulu (LV). Lisäksi mukana hankkeessa ilman omarahoitusosuutta ovat Tarton yliopiston Pärnun kampus (EE) ja Saimaan ammattikorkeakoulu (FI). Projektin rahoittaa Keskisen Itämeren alueen Central Baltic-ohjelma, joka myöntää Euroopan aluekehitysrahoitusta ylikansallisiin projekteihin.

Lisätietoja:

projektipäällikkö, FT Sanna-Mari Renfors

Satakunnan ammattikorkeakoulu

Puh. 044 710 3821

sanna-mari.renfors@samk.fi

*Central Baltic-rahoitusohjelma (http://centralbaltic.eu/) on Euroopan aluekehitysrahoitusta, joka rahoittaa kohdemaakuntia Suomesta ja Ruotsista, Ahvenanmaalla, Virossa ja Latviassa. Rahoitusta myönnetään vain ylikansallisiin projekteihin ennalta määritellyissä EU:n politiikan mukaisissa teemoissa. Keskisen Itämeren alueen ohjelma mukailee sekä EU:n Itämeri-strategian että Eurooppa 2020 -strategian päämääriä ja tukee näiden strategioiden toteutusta.*